Qarshi shahrida Abdulla Oripov haykali oʻrnatiladi

25.02.2017
Davlatimiz rahbari O‘zbekiston xalq shoiri, O‘zbekiston Qahramoni Abdulla Oripov haykali, Abul-Mu’iyn Nasafiy ziyoratgohi rekonstruksiyasi loyihalari bilan tanishdi.
O‘zbekiston xalq shoiri, O‘zbekiston Qahramoni Abdulla Oripov oʻzbek adabiyotini yangi bosqichga koʻtargan nodir iste’dod sohibi edi. Uning yuksak badiiy, teran falsafiy she’rlari xalqimiz koʻnglidan chuqur joy olgan. Dramatik va publitsistik asarlari, doston va tarjimalari adabiyotimiz rivojiga ulkan hissa boʻlib qoʻshilgan. 


U istiqlol yillarida Vatanimiz ozodligini, xalqimizning sha’ni va qadr-qimmatini yuksak mahorat bilan tarannum etgan. Uzoq yillar O‘zbekiston Yozuvchilar uyushmasi rahbari sifatida yosh ijodkorlarni tarbiyalash va qoʻllab-quvvatlashga e’tibor qaratgan. O‘zbekiston Respublikasi Oliy Majlisi deputati va Senati a’zosi sifatida ham samarali faoliyat olib borgan. 


Abdulla Oripov O‘zbekiston Respublikasi Davlat madhiyasining muallifi sifatida xalqimiz qalbida mangu yashaydi. 


Qahramon shoirimizning haykali Qarshi shahridagi O‘zbekiston koʻchasida bunyod etiladi. Bu yoshlar uchun faxr va gʻurur timsoli, ma’naviy tarbiya manbai boʻlib xizmat qiladi. 


Prezidentimiz haykal loyihasini takomillashtirish, bu yerda Abdulla Oripov nomidagi maktab va uning ijodiga bagʻishlangan muzey tashkil etish zarurligini ta’kidladi. 


Abul-Mu’iyn Nasafiy XI asrda yashagan, islom madaniyati rivojiga ulkan hissa qoʻshgan allomalardan biridir. Buyuk bobomizning ilmiy asarlari bugungi kun uchun ham gʻoyat ahamiyatlidir. 


Davlatimiz rahbari bu qadamjoni keng va obod ziyoratgohga aylantirish, ziyoratchilarga zarur sharoitlar yaratish, bu maskanda kutubxona tashkil etish, alloma asarlarini tarjima qilib, xalqimizga yetkazish boʻyicha tavsiyalar berdi.